राष्ट्रपति, प्रधानमंत्री समेत पूरे देश ने भारतीय हॉकी टीम को कांस्य पदक जीतने पर दी बधाई
भारतीय पुरुष हॉकी टीम के 41 साल बाद तोक्यो ओलंपिक में कांस्य पदक जीतने के बाद राष्ट्रपति रामनाथ कोविंद और प्रधानमंत्री नरेंद्र मोदी ने टीम के प्रदर्शन की सराहना करते हुए कहा कि यह दिन हर भारतीय की स्मृतियों में हमेशा रहेगा ।
नयी दिल्ली: भारतीय पुरुष हॉकी टीम के 41 साल बाद तोक्यो ओलंपिक में कांस्य पदक जीतने के बाद राष्ट्रपति रामनाथ कोविंद और प्रधानमंत्री नरेंद्र मोदी ने टीम के प्रदर्शन की सराहना करते हुए कहा कि यह दिन हर भारतीय की स्मृतियों में हमेशा रहेगा । भारत ने कांस्य पदक के प्ले आफ मुकाबले में जर्मनी को 5-4 से हराकर पदक अपने नाम किया।राष्ट्रपति रामनाथ कोविंद ने ट्वीट किया ,‘‘ 41 साल बाद ओलंपिक में पदक जीतने वाली हमारी पुरूष हॉकी टीम को बधाई । इस टीम ने बेहतरीन कौशल और दृढ निश्चय का प्रदर्शन किया । इस जीत से देश में हॉकी के एक नये युग का उदय होगा और युवाओं को हॉकी खेलने तथा उसमें उत्कृष्ट प्रदर्शन की प्रेरणा मिलेगी ।’’ प्रधानमंत्री मोदी ने कहा कि भारतीयों को यह दिन हमेशा याद रहेगा । उन्होंने ट्वीट किया ,‘‘ ऐतिहासिक । यह दिन हर भारतीय की स्मृतियों में हमेशा रहेगा । कांस्य पदक जीतने के लिये हमारी पुरूष हॉकी टीम को बधाई । इससे उन्होंने पूरे देश को, खासकर युवाओं को रोमांचित किया है । भारत को अपनी हॉकी टीम पर गर्व है ।’’ खेलमंत्री अनुराग ठाकुर ने कहा ,‘‘ भारत के लिये करोड़ों चीयर्स । आखिर भारतीय हॉकी टीम ने कर दिया । हमारी पुरूष हॉकी टीम ने ओलंपिक की इतिहास पुस्तिका में अपना नाम अंकित करा लिया । एक बार फिर से । हमें आप पर गर्व है।’’ गृहमंत्री अमित शाह ने कहा ,‘‘ बधाई टीम इंडिया । यह पल हर भारतीय के लिये गर्व और हर्ष का है । हमारी पुरूष हॉकी टीम ने तोक्यो ओलंपिक में कांस्य पदक जीतकर पूरे देश को गौरवान्वित किया है ।’’ वहीं इंडिया टीवी के एडिटर इन चीफ रजत शर्मा ने भी भारतीय हॉकी टीम को इस जीत पर बधाई दी है। उन्होंने ट्वीट किया कि  41 साल का इंतज़ार ख़त्म किया। पूरी टीम को कांस्य पदक जीतने पर बधाई। आपने हॉकी में भारत का गौरव लौटाया. बहुत शुक्रिया।